Offentliggørelse af en ansøgning om ændring i henhold til artikel 17, stk. 6, i Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89

(2021/C 46/09)

Denne offentliggørelse giver ret til at gøre indsigelse mod ansøgningen, jf. artikel 27 i Europa-Parlamentets og Rådets forordning (EU) 2019/787 (1).

ANSØGNING OM ÆNDRING AF DEN TEKNISKE DOKUMENTATION FOR EN GEOGRAFISK BETEGNELSE

»Hamburger Kümmel«

EU-nr.: PGI-DE-01972-AM01 — 28.9.2017

Sprog, ændringen er affattet på: Tysk

Formidler

Forbundsrepublikken Tyskland

Formidlers navn:

Bundesverband der Deutschen Spirituosen-Industrie und -Importeure e. V. [Forbundssammenslutningen af den tyske spiritusindustri og spiritusimportører] Urstadtstraße 2 53129 Bonn TYSKLAND Tlf. +49 228539940 E-mail: info@bsi-bonn.de

Navnet på den geografiske betegnelse

»Hamburger Kümmel«/»Hamburg's Kümmel«

Rubrikker i specifikationen, der berøres af ændringen

Beskyttet betegnelse: 1. Synonym stavemåde af betegnelse Kontrolmyndighedernes navn: 2. Ændring af navnet på den øverste kontrolmyndighed Andet: 3. Ændring af kategori

Ændring

Ændring af produktspecifikationen, der medfører ændring af hovedspecifikationerne

Redegørelse for ændringen

1. Synonym stavemåde af betegnelse

Ud over den geografiske betegnelse »Hamburger Kümmel«, der er registreret i bilag III til Europa-Parlamentets og Rådets forordning (EF) nr. 110/2008 (2), bør betegnelsen »Hamburg's Kümmel« også godkendes som en valgfri synonym geografisk betegnelse.

2. Navn på den kompetente kontrolmyndighed

Den hidtidige Behörde für Gesundheit und Verbraucherschutz erstattes med virkning fra den 1. juli 2020 af Behörde für Justiz und Verbraucherschutz (justits- og forbrugerbeskyttelsesmyndigheden) som den kompetente kontrolmyndighed i Den Frie Hansestad Hamborg.

3. Andet (ændring af produktkategori)

Ændringen vedrører afsnit 1.1.2 i den tekniske dokumentation (kategori) og består i, at klassificeringen af »Hamburger Kümmel«/»Hamburg's Kümmel« skal ændres fra kategori 32 (»Likør«) i bilag II til forordning (EF) nr. 110/2008 (grundforordningen om spiritus) til kategori 23 (»Spiritus med kommensmag«).

I afsnit 1.1.2 er kategori »32. Likør« ganske enkelt blevet ændret til kategori »23. Spiritus med kommensmag«. Eftersom alle produkter fortsat vil blive afrundet med sukker, samtidig med at der udbydes en bred vifte af produkter med varierende sødme, bliver der ikke fastsat noget minimumssukkerindhold. Desuden er planen om at tilbyde produkter med et sukkerindhold på under 100 g/l af det færdige produkt i overensstemmelse med den tyske regerings strategi om fremover at reducere sukkerindholdet i færdige fødevarer. Det vil naturligvis stadig være muligt at afsætte produkter med et sukkerindhold på mindst 100 g/l af det færdige produkt. Den foreslåede ændring af kategori vil derfor ikke medføre yderligere ændringer af den tekniske dokumentation.

At »Hamburger Kümmel«/»Hamburg's Kümmel« på nuværende tidspunkt er opført under »Likør« (kategori 32) i bilag III til grundforordningen om spiritus (aktuelt forordning (EF) nr. 110/2008), skyldes hovedsagelig de strengere klassificeringsregler i den første grundforordning om spiritus (Rådets forordning (EØF) nr. 1576/89 (3)). I henhold til denne forordning blev enhver type spiritus med et sukkerindhold på mindst 100 g/l af det færdige produkt automatisk klassificeret som likør.

»Hamburger Kümmel«/»Hamburg's Kümmel« blev traditionelt markedsført med et relativt højt sukkerindhold, i nogle tilfælde mere end 100 g/l af det færdige produkt. I henhold til klassifikationssystemet i den første grundforordning om spiritus blev enhver type spiritus med et sukkerindhold på mindst 100 g/l af det færdige produkt, herunder de produkter, der fremstilles ved hjælp af produktionsmetoden for »spiritus med kommensmag«, i juridisk forstand automatisk anset for at være »likør«. Produktkategorien »spiritus med kommensmag« blev indført ved artikel 1, stk. 4, litra n), i forordning (EØF) nr. 1576/89 og er nu opført som kategori 23 i bilag II til forordning (EF) nr. 110/2008.

Ved forordning (EF) nr. 110/2008 blev der for første gang skabt mulighed for, at produkter, der sælges under en generisk varebetegnelse, og som opfylder kravene for mere end én produktkategori, kan markedsføres af spiritusleverandører under en eller flere varebetegnelser (jf. artikel 9, stk. 3, i nævnte forordning).

For at forhindre, at et produkt, der tidligere blev markedsført som »Hamburger Kümmel«/»Hamburg's Kümmel«, blev udelukket, da forordning (EØF) nr. 1576/89 trådte i kraft den 15. december 1989, havde den tyske regering besluttet at klassificere produktet i kategorien »likør«. Under drøftelserne i 2006-2007 om ændring af spiritusforordningen havde den tyske regering ikke benyttet den nye mulighed i henhold til artikel 9, stk. 3, i forordning (EF) nr. 110/2008, for at klassificere »Hamburger Kümmel«/»Hamburg's Kümmel« i kategori 23 i bilag II til nævnte forordning.

Kommenlikør fremstilles almindeligvis ved simpel sammenblanding af alkohol, normalt landbrugsethanol, sukker og aromastoffer eller præparater. »Spiritus med kommensmag« fremstilles derimod ved at aromatisere landbrugsethanol med naturlige kommenfrø under anvendelse af forskellige aromatilsætningsmetoder. I tilfælde af »spiritus med kommensmag« består de vigtigste aromatilsætningsmetoder i en udblødning af kommenfrø i en given periode eller en udblødning med efterfølgende destillation.

Desuden indikerer den traditionelle betegnelse »Hamburger Kümmel«/»Hamburg's Kümmel« i sig selv, at produktet er »spiritus med kommensmag«, dvs. et produkt henhørende under kategori 23 i bilag II, og ikke en »kommenlikør« som omhandlet i kategori 32 i nævnte bilag.

HOVEDSPECIFIKATIONERNE I DEN TEKNISKE DOKUMENTATION

»HAMBURGER KÜMMEL«/»HAMBURG'S KÜMMEL«

EU-nr.: PGI-DE-01972-AM01 — 28.9.2017

1. Betegnelse

»Hamburger Kümmel«/»Hamburg's Kümmel«

2. Kategori af spiritus

Kategori 23. Spiritus med kommensmag

3. Beskrivelse af spiritussen

»Hamburger Kümmel«/»Hamburg's Kümmel« fremstilles i Den Frie Hansestad Hamborg ved aromatisering af landbrugsethanol med kommenfrø (Carum carvi L.) og eventuelt andre smagsgivende ingredienser.

Særlige kendetegn (i forhold til spiritus fra samme kategori)

Minimumsalkoholindhold på 32 % vol., hvilket er højere end, hvad der er angivet for produktkategorien. Kommenaromaen er derfor mere udtalt, hvad duft og smag angår.

Ud over kommen(-frø) er det udelukkende tilladt at anvende andre naturlige smagsgivende ingredienser såsom urter eller krydderier, herunder naturlige aromastoffer og præparater.

Der bliver ikke brugt fødevaretilsætningsstoffer, f.eks. farvestoffer.

Produktets fysiske, kemiske og organoleptiske egenskaber

»Hamburger Kümmel«/»Hamburg's Kümmel« skal opfylde følgende krav til fysiske, kemiske og organoleptiske egenskaber:

Fysiske og kemiske krav

Alkoholindhold: mindst 32 % vol.

Organoleptiske krav

Klarhed : klar Farve : farveløs eller svagt gullig Duft (aroma) : diskret, dvs. delikat og mild, til kraftig duft af kommen Smag : mild, afbalanceret, med en diskret til stærk kommenaroma.

4. Afgrænsning af det geografiske område

»Hamburger Kümmel«/»Hamburg's Kümmel« fremstilles i Den Frie Hansestad Hamborg.

De anvendte kommenfrø og de øvrige ingredienser, f.eks. landbrugsethanol og sukker, behøver ikke længere at komme fra Hamborg eller det omkringliggende område.

5. Metode, som spiritussen er fremstillet efter

Traditionelt findes der to forskellige metoder til fremstilling af »Hamburger Kümmel«/»Hamburg's Kümmel«. Disse metoder kan eventuelt kombineres.

»Hamburger Kümmel« fremstilles enten:

— efter den varme metode, der består af destillation — eller dobbelt destillation — af en blanding af vand, landbrugsethanol, kommen (Carum carvi L.) og eventuelt andre planteprodukter, eller

— efter den kolde metode, der består af aromatisering af landbrugsethanol med kommenolie eller kommendestillat og eventuelt andre naturlige aromastoffer.

Herefter følger:

— hvis det er relevant, oplagring og/eller modning i egnede beholdere

— sødning med sukker eller andre sødemidler i forskellige mængder op til 100 g sukker eller mere pr. liter af det færdige produkt, udtrykt i invertsukker

— reduktion (om nødvendigt) af den sødede blanding til et drikkeligt produkt ved tilsætning af vand

— filtrering (om nødvendigt)

— aftapning og

— mærkning og emballering.

Reduktion af den sødede blanding til et drikkeligt produkt ved tilsætning af vand, filtrering, mærkning og emballering (de sidste trin i fremstillingsprocessen) kan også finde sted uden for Den Frie Hansestad Hamborg.

6. Tilknytning til det geografiske miljø eller den geografiske oprindelse

Der er bevis for, at »Hamburger Kümmel«/»Hamburg's Kümmel« er blevet fremstillet i Hamborg og det omkringliggende område efter samme metode som i dag siden starten af det 19. århundrede.

Der groede oprindeligt vilde hvidblomstrede kommenplanter (Carum carvi L.) på engarealer i Hamborgområdet. I dag dyrkes kommen som afgrøde i hele Tyskland og EU-nabomedlemsstaterne. Denne kommen bruges som udgangsmateriale til fremstilling af »Hamburger Kümmel«/»Hamburg's Kümmel«.

Kommen spiller også en vigtig rolle som krydderi i den nordtyske mad. Det fremmer fordøjelsen, f.eks. i forbindelse med visse typer kål. I begyndelsen af det 19. århundrede opdagede man, at kommen også kunne anvendes til at fremstille en velsmagende spiritus. Der er nu næppe en eneste restaurant i Hamborg, som ikke serverer »Hamburger Kümmel«/»Hamburg's Kümmel«.

Desuden serverer mange restauranter retter eller andre specialiteter, der indeholder »Hamburger Kümmel«/»Hamburg's Kümmel« som ingrediens.

Søgning på »Hamburger Kümmel«/»Hamburg's Kümmel« i en velkendt søgemaskine resulterer i links til række websteder.

»Hamburger Kümmel«/»Hamburg's Kümmel« er Hamborgs uofficielle nationaldrik. På Hamborgs rådhus serveres den ved alle officielle lejligheder.

De organoleptiske egenskaber ved »Hamburger Kümmel«/»Hamburg's Kümmel« beror på:

— dyrket eller vildtvoksende kommen fra Hamborgområdet og fra naboregionerne, heriblandt Ostfriesland og Nederlandene, og

— fremstillingsmetoden, herunder den hanseatiske destillationskunst, der er blevet brugt siden starten af det 19. århundrede.

Nogle producenter af »Hamburger Kümmel«/»Hamburg's Kümmel« har designet specielle glas til serveringen. Disse glas bidrager til drikkeoplevelsen.

Desuden bruger nogle producenter af »Hamburger Kümmel«/»Hamburg's Kümmel« etiketter, der viser Hamborgs skyline eller andre seværdigheder. Både lokale og turister forbinder byen med denne stærke specialdrik.

7. EU- eller nationale/regionale bestemmelser

»Hamburger Kümmel«/»Hamburg's Kümmel« er registreret i bilag III til forordning (EF) nr. 110/2008 (forordningen om spiritus) og er derfor en beskyttet geografisk betegnelse.

Produktet skal også opfylde kravene i EU's horisontale lovgivning om fødevarer, EU's produktspecifikke lovgivning om spiritus og supplerende national lovgivning (f.eks. kravet om at angive partinummer i overensstemmelse med forordningen om identifikation af partier).

8. Supplement til den geografiske betegnelse

Den geografiske betegnelse »Hamburger Kümmel«/»Hamburg's Kümmel« må udelukkende suppleres med:

a) Grundlæggende regel om supplementer til den geografiske betegnelse »Hamburger Kümmel»/»Hamburg's Kümmel«: I henhold til den aktuelle EU-lovgivning om spiritus må navnet »Hamburger Kümmel«/»Hamburg's Kümmel« udelukkende suppleres med: — de udtryk, der er anført under litra b), eller — andre udtryk end dem, der er anført under litra b), for hvilke det kan påvises, at de var almindelige udtryk den 20. februar 2008.

b) Supplerende udtryk (aldring og kvalitetsbetegnelser): — Hvis der tilføjes benævnelser vedrørende modning, aldring eller oplagring (f.eks. »alt« eller »alter« (gammel)) til den geografiske betegnelse »Hamburger Kümmel«/»Hamburg's Kümmel«, skal produkterne være blevet modnet eller oplagret i egnede beholdere i mindst seks måneder. — Hvis der tilføjes kvalitetsudtryk (f.eks. »feiner« (fin) eller »Tafel-« (bord)) til den geografiske betegnelse »Hamburger Kümmel«/»Hamburg's Kümmel«, skal produkterne være af en betydeligt højere kvalitet end standardprodukter. Dette kan eksempelvis være på grund af den særligt høje andel af kommenfrø i blandingen med landbrugsethanol eller brugen af økologiske kommenfrø eller brugen af yderst fin filtreret landbrugsethanol, eller fordi alkoholindholdet er højere end det minimumsalkoholindhold, der er fastsat for produktkategorien "spiritus med kommensmag".

9. Ansøger:

Bundesministerium für Ernährung und Landwirtschaft (BMEL) (Forbundsministeriet for fødevarer og landbrug (BMEL)) Referat 414 (Wein, Bier, Getränkewirtschaft) (Kontor 414 (Vin, øl, drikkevarer)) Rochusstraße 1 D-53123 Bonn TYSKLAND

10. Formidlere

Bundesverband der Deutschen Spirituosen-Industrie und -Importeure e. V. (Forbundssammenslutningen af den tyske spiritusindustri og spiritusimportører) Urstadtstraße 2 53129 Bonn TYSKLAND

11. Kontrolmyndigheder

Syv distriktskontorer i Den Frie Hansestad Hamborg er ansvarlige for kontrollen med spiritusproducenterne.

Navnene på disse distriktskontorer kan fås ved henvendelse til

Behörde für Justiz und Verbraucherschutz (justits- og forbrugerbeskyttelsesmyndigheden) Amt für Verbraucherschutz, Lebensmittelsicherheit und Veterinärwesen (afdelingen for forbrugerbeskyttelse, fødevaresikkerhed og veterinære anliggender) Billstrasse 80a (Turm) 20539 Hamborg TYSKLAND

Tlf. μ+49 40428370

E-mail: lebensmittelueberwachung@justiz.hamburg.de

(1) EUT L 130 af 17.5.2019, s. 1.

(2) EUT L 39 af 13.2.2008, s. 16.

(3) EFT L 160 af 12.6.1989, s. 1.